SKRIFTLIG FORESPØRGSEL E-3300/00

af Eryl McNally (PSE) til Kommissionen

(25. oktober 2000)

Om: Sojaprodukter

Meningerne om fordelene ved at spise sojaprodukter er delte. På den ene side tillader USA's levnedsmiddel- og lægemiddelstyrelse, at de fleste sojaprodukter mærkes med sundhedsanprisninger, mens uafhængige videnskabsfolk på den anden side hævder, at et øget forbrug af sojaprodukter kan give anledning til alvorlige sundhedsrisici, som f.eks. vaginal adenocarcinom eller penismisdannelser hos nyfødte spædbørn.

Gennemfører Kommissionen nogen forskning i konsekvenserne for mennesker af indtagelse af soja?

Svar afgivet på Kommissionens vegne af af Philippe Busquin

(14. december 2000)

Kommissionen henleder det ærede medlems opmærksomhed på, at der er planer om at iværksætte et forskningsprojekt om sojaprodukters indvirkning på mennesker. Projektet indgår i nøgleaktion 1 (Levnedsmidler, ernæring og sundhed) i særprogrammet Livskvalitet og forvaltning af bioressourcer under det femte rammeprogram for forskning og teknologisk udvikling (FTU)(1). Forhandlingerne om dette projekt er afsluttet, og Kommissionen er nu i gang med udvælgelsesproceduren. Projektets betegnelse er The prevention of osteoporosis by nutritional phytoestrogens (Forebyggelse af osteoporose ved hjælp af phytoøstrogener i fødemidler). Projektets koordinator er Dr. Francesco Branca, Istituto nazionale di ricerca per gli alimenti e la nutrizione, Italien. Der skal gennemføres et storstilet, multicentralt, randomiseret forsøg i tre medlemsstater på grundlag af specielt udpegede fødemidler, som er beriget med isoflavoner udvundet af soja. Desuden skal der i fem medlemsstater foretages en undersøgelse af målbefolkningens (kvinder på 45 år og derover) accept af disse fødemidler og af de forventninger, der er opstået som følge af forskellige ernæringsmæssige anprisninger.

Et andet projekt er blevet finansieret via FAIR-programmet under det fjerde rammeprogram. Dette projekt, som havde betegnelsen Phenolic phytoprotectants (PPP) Role in preventing initiation, promotion and progression of cancer (beskyttende plantefenolers evne til at hindre cancer i at opstå eller udvikle sig), blev koordineret af Dr. Herman Adlercreutz, universitetet i Helsinki. Det blev afsluttet i december 1998. Målene var at identificere og kvantificere beskyttende plantefenoler i planter og fødemidler, herunder sojaprodukter, vurdere deres biotilgængelighed og tarmfloraens betydning for deres stofskifte, samt evaluere deres anticancer effekt. En række kortvarige forsøg på mus viste, at en diæt baseret på beskyttende plantefenoler i soja ikke havde nogen anticancer effekt. Men når rotter blev fodret med soja før og efter en transplantation af prostatacancerceller i dyrenes ryg, udviklede canceren sig væsentligt langsommere.

Så vidt Kommissionen er underrettet, er der ikke ført videnskabeligt bevis for, at et normalt forbrug af soja er skadeligt. Der er ikke konstateret misdannelser i forplantningssystemet i de asiatiske lande, hvor forbruget af sojaprodukter er en del af den traditionelle kost. Spørgsmålet er imidlertid, om et meget højt forbrug af isoflavoner over en længere periode kan have skadelige virkninger. Kommissionen erkender derfor, at der er behov for yderligere forskning for at få afklaret dette spørgsmål. Forslag inden for dette forskningsområde kan forelægges med henvisning til nøgleaktion 1 (Levnedsmidler, ernæring og sundhed) i særprogrammet Livskvalitet og forvaltning af bioressourcer under det femte rammeprogram.

(1) EFT L 26 af 1.2.1999.